Kaaha nɔ ko Miitsi Bo Kɛmiijɛ Yehowa He | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Azerbaijani Azerbaijani (Cyrillic) Bicol Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kazakh Kinyarwanda Kirghiz Korea Kwangali Kwanyama Latvia Lingala Lithuania Luo Malagasy Malay Malta Mexico Mumuii Awiemɔ Mizo Moore Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tajiki Tatar Tetun Dili Thailand Tigrinya Tiv Tsonga Turkey Twi Ukrain Umbundu Uzbek Venda Vietnam Wayuunaiki Wolaita Xhosa Yoruba Zande Zulu\n“Ŋmɛnɛ gbi nɛɛ nyɛkɔa mɔ ni nyɛaasɔmɔ.”—YOSH. 24:15.\nKWƐMƆ AKƐ OBAANYƐ OHA HETOO LO\nTe ooofee tɛŋŋ okɛ heloonaa nitsumɔ aye gbɛhe ni sa lɛ?\nTe ooofee tɛŋŋ oŋmɛ pɛpɛɛpɛ yɛ hiɛtserɛjiemɔ kɛ shwɛmɔ ni ohalaa lɛ mli lɛ?\nKɛ́ owekunyo ko shi Yehowa lɛ, te ooofee tɛŋŋ okpee dɔlɛ ni onuɔ he lɛ naa?\n1-3. (a) Mɛɛ gbɛ nɔ Yoshua fee nɔkwɛmɔnɔ kpakpa yɛ gbɛ ni ekɔ yɛ shihilɛ mli lɛ mli? (b) Kɛ́ wɔmiikpɛ wɔyiŋ lɛ, mɛni esa akɛ wɔha ehi wɔjwɛŋmɔ mli?\nBƆ NI wɔkpɛɔ wɔyiŋ wɔhaa yɛ shihilɛ mli lɛ he hiaa waa. Yiŋkpɛi srɔtoi nɛɛ haa wɔnaa bɔ ni esa akɛ wɔhi shi wɔha. Akɛ nɔkwɛmɔnɔ lɛ: Ŋɔɔ lɛ akɛ nuu ko nyiɛ kɛmiiya he ko, ni trukaa lɛ eyanina gbɛnta. Te gbɛi enyɔ lɛ ateŋ nɔ ni ebaakɔ lɛ? Kɛ́ nuu lɛ yɛ he ko pɔtɛɛ ni eeya lɛ, no lɛ kɛ́ etsɔ gbɛ lɛ ekome nɔ lɛ, ebaabɛŋkɛ he ni eyaa lɛ, shi kɛ́ etsɔ ekroko lɛ nɔ lɛ, ekɛ he ni eyaa lɛ teŋ baajɛkɛ waa.\n2 Biblia lɛ wieɔ mɛi babaoo ni kɛ shihilɛ ni tamɔ nɛkɛ kpe lɛ ahe. Akɛ nɔkwɛmɔnɔ lɛ, ehe bahia ni Kain akpɛ eyiŋ kɛji ebaaye emlifu nɔ loo eyeŋ nɔ. (1 Mose 4:6, 7) Ehe bahia ni Yoshua akɔ mɔ ni ebaasɔmɔ, kɛ́ anɔkwa Nyɔŋmɔ lɛ jio, apasa nyɔŋmɔi lɛ jio. (Yosh. 24:15) Oti ni ma Yoshua hiɛ ji, ni ekpɛtɛ Yehowa he; no hewɔ lɛ ekɔ gbɛ ni ha enyɛ efee nakai. Oti ni tamɔ nakai emaaa Kain hiɛ, ni ekɔ gbɛ ni ha ekɛ Yehowa teŋ jɛkɛ waa.\n3 Bei komɛi lɛ, ekolɛ wɔ hu wɔkɛ shihilɛ ni tamɔ nakai baakpe. Kɛ́ ebalɛ nakai lɛ, kaaha ohiɛ je oti ni ma ohiɛ lɛ nɔ—akɛ okɛ onifeemɔi fɛɛ baawo Yehowa hiɛ nyam, ni obaakpoo nɔ fɛɛ nɔ ni baaha okɛ lɛ teŋ ajɛkɛ lɛ. (Nyɛkanea Hebribii 3:12.) Wɔbaasusu gbɛi kpawo komɛi ni esaaa akɛ wɔhaa amɛtsiɔ wɔ kɛjɛɔ Yehowa he lɛ ahe yɛ nikasemɔ nɛɛ kɛ nɔ ni baanyiɛ sɛɛ lɛ mli.\n4. Mɛni hewɔ esa akɛ atsu nii lɛ?\n4 Eji Kristofoi asɔ̃ akɛ amɛkwɛ amɛ diɛŋtsɛ amɛhe kɛ amɛwekui hu. Biblia lɛ tsɔɔ akɛ, kɛ́ mɔ ko sumɔɔɔ ni ekwɛɔ lɛ diɛŋtsɛ eshĩabii lɛ, efaŋ mɔ ni heee yeee fe lɛ. (2 Tes. 3:10; 1 Tim. 5:8) Eyɛ faŋŋ akɛ, ehe miihia ni mɔ atsu heloonaa nitsumɔ, shi kɛ́ ekwɛɛɛ ni ahi lɛ, no baanyɛ atsi lɛ kɛjɛ Yehowa he. Yɛ mɛɛ gbɛ nɔ?\n5. Kɛ́ wɔmiisusu nitsumɔ ko ni wɔná he lɛ, mɛɛ saji esa akɛ wɔbi wɔhe?\n5 Ŋɔɔ lɛ akɛ ootao nitsumɔ. Kɛ́ oyɛ maŋ ko ni nitsumɔ he wa yɛ mli lɛ mli lɛ, ekolɛ obaasumɔ ni omɔ klɛŋklɛŋ nitsumɔ ni obaaná lɛ mli, ekɔɔɔ he eko bɔ ni eji ha. Shi kɛji ekolɛ nakai nitsumɔ lɛ teɔ shi ewoɔ Biblia mli shishitoo mlai hu? Ni kɛ́ nitsumɔ be lɛ, loo be ni obaaye kɛya loo be ni obaaye kɛba lɛ baasa o-Kristofoi anifeemɔi ahe, loo ebaaha oshi oweku lɛ be kplaŋŋ hu? Ani esa akɛ okpɛlɛ nɔ kɛsusumɔ lɛ akɛ, ehi akɛ obaatsu nitsumɔ ni esaaa moŋ fe ni obaata shĩa? Kaimɔ akɛ, kɛ́ okɔ gbɛ ni ejaaa lɛ, ebaatsi bo kɛjɛ Yehowa he. (Heb. 2:1) Kɛ́ ootao nitsumɔ jio, oosusu nɔ ni otsuɔ amrɔ nɛɛ he jio lɛ, te ooofee tɛŋŋ okɛ nilee akpɛ oyiŋ lɛ?\n6, 7. (a) Mɛɛ otii mɔ ko baanyɛ ekɛmamɔ ehiɛ yɛ heloonaa nitsumɔ he? (b) Mɛɛ oti baaha obɛŋkɛ Yehowa kpaakpa, ni mɛni hewɔ?\n6 Taakɛ awie kɛtsɔ hiɛ lɛ, esa akɛ ole he ni oyaa. Bi ohe akɛ, ‘Nɛgbɛ mitaoɔ ni nitsumɔ nɛɛ kɛ mi aya?’ Kɛ́ obuɔ heloonaa nitsumɔ akɛ nɔ ni baaye abua bo koni oshɛ oti ni ma ohiɛ lɛ he, ni tsɔɔ akɛ onyɛ okwɛ ohe, ni okwɛ oweku lɛ hu yɛ Yehowa sɔɔmɔ lɛ mli lɛ, Yehowa baajɔɔ bo. (Mat. 6:33) Kɛ́ onitsumɔ ŋmɛɛ bo loo nibii amli bawa trukaa lɛ, Yehowa baanyɛ aye abua bo. (Yes. 59:1) Ele “bɔ ni efeɔ ejieɔ jalɔi yɛ kaa mli.”—2 Pet. 2:9.\n7 Shi kɛji oti ni ma ohiɛ nɔŋŋ ji akɛ oná nii waa hu? Ekolɛ obaaná nii. Shi kɛ́ oye omanye po lɛ, kaimɔ akɛ omanyeyeli ni tamɔ nɛkɛ lɛ baaa efolo—ebaabi ni okɛ nɔ ko wulu ashã afɔle. (Nyɛkanea 1 Timoteo 6:9, 10.) Kɛ́ okɛ ojwɛŋmɔ ma ninamɔ kɛ nitsumɔ nɔ fe nine lɛ, ebaatsi bo kɛjɛ Yehowa he.\n8, 9. Mɛni esa akɛ fɔlɔi asusu he yɛ bɔ ni amɛtsuɔ nii amɛhaa lɛ he? Tsɔɔmɔ mli.\n8 Kɛ́ oji fɔlɔ lɛ, susumɔ bɔ ni nɔkwɛmɔnɔ ni ofeɔ lɛ náa obii lɛ anɔ hewalɛ ehaa lɛ he. Mɛni amɛnaa akɛ no he hiaa bo fe fɛɛ—onitsumɔ aloo wekukpaa ni kã okɛ Yehowa teŋ lɛ? Kɛ́ amɛna akɛ hegbɛ taomɔ, gbɛ́ihemɔ, kɛ ninamɔ ji nɔ ni okɛyeɔ klɛŋklɛŋ lɛ, ani amɛ hu amɛkɔŋ nakai gbɛ gbonyo lɛ nɔŋŋ? Ani amɛbaaná bulɛ amɛha bo akɛ fɔlɔ? Kristofonyo oblayoo ko kɛɛ akɛ: “Kɛ́ makai lɛ, kɛjɛ jeeŋmɔ lɛ, mitsɛ ha enitsumɔ he ebe fɛɛ. Shishijee lɛ, efee tamɔ nɔ ni nibii ni hi fe fɛɛ ni etaoɔ ni wɔweku lɛ aná lɛ hewɔ ni etsuɔ nii waa lɛ. Eetao ni ekwɛ wɔ jogbaŋŋ. Shi yɛ nyɛsɛɛ afii nɛɛ amli lɛ, nɔ ko etɔ̃tɔ. Etsuɔ nii fe nine, ni nibii moŋ ni ekɛbaa shĩa ji fɛo nibii, shi jeee nibii ni he hiaa. Enɛ hewɔ lɛ, ale wɔweku lɛ akɛ mɛi ni yɔɔ shika waa moŋ fe weku ni woɔ mɛi hewalɛ ni amɛtiu mumɔŋ nibii asɛɛ. Masumɔ akɛ mitsɛ aye abua mi yɛ mumɔŋ moŋ fe ni ebaaha mi shika.”\n9 Fɔlɔi, nyɛkɛ nyɛjwɛŋmɔ akamaa nyɛnitsumɔ nɔ fe nine ni no tsi nyɛ kɛjɛ Yehowa he. Nyɛkɛ nyɛnɔkwɛmɔnɔ ahaa nyɛbii lɛ anaa akɛ nyɛheɔ nyɛyeɔ lɛɛlɛŋ akɛ mumɔŋ ninamɔ hi kwraa fe heloonaa ninamɔ.—Mat. 5:3.\n10. Mɛni oblanyo loo oblayoo ni miisusu nɔ ni ebaasumɔ ni etsu wɔsɛɛ lɛ he lɛ baanyɛ asusu he?\n10 Kɛ́ oji oblanyo loo oblayoo ni miisusu nɔ ni obaasumɔ ni otsu wɔsɛɛ lɛ he lɛ, te ooofee tɛŋŋ okɔ gbɛ ni ja lɛ? Taakɛ awie kɛtsɔ hiɛ lɛ, esa akɛ ole he ni oyaa yɛ shihilɛ mli. Ani nɔ ni obaasumɔ ni okase ni otsu lɛ baaha otiu Maŋtsɛyeli lɛ he nibii asɛɛ kɛmɔ shi, aloo ebaatsi bo kɛjɛ Yehowa he? (2 Tim. 4:10) Ani oti ni ma ohiɛ ji, ni okase mɛi ni shika abɔ ni amɛyɔɔ lɛ ji nɔ ni haa amɛnáa miishɛɛ lɛ? Aloo obaafee onii tamɔ David, mɔ ni kɛ nɔmimaa ŋma akɛ: “Sá lɛ gbekɛ ji mi ni agbɛnɛ mitsɔ nuumo, shi minako jalɔ ko ni akwa lɛ loo ni eseshibii miisisɛ̃ aboloo pɛŋ” lɛ? (Lala 37:25) Kaimɔ akɛ, gbɛ lɛ ekome baatsi bo kɛjɛ Yehowa he, ni ekroko lɛ hu baaha oná shihilɛ ni hi fe fɛɛ. (Nyɛkanea Abɛi 10:22; Maleaki 3:10.) Te nɔ ni obaakɔ lɛ? *\nHIƐTSERƐJIEMƆ KƐ SHWƐMƆ\n11. Te Biblia lɛ buɔ hiɛtserɛjiemɔ kɛ shwɛmɔ ehaa tɛŋŋ, shi mɛni esa akɛ wɔha ehi wɔjwɛŋmɔ mli?\n11 Biblia lɛ eguuu hiɛtserɛjiemɔ kɛ shwɛmɔ, ni ebuuu lɛ akɛ eji be fitemɔ. Paulo ŋma Timoteo akɛ: “Gbɔmɔtso he mɔdɛŋbɔɔ he sɛɛnamɔ faaa.” (1 Tim. 4:8) Biblia lɛ po kɛɔ akɛ, “ŋmɔlɔ be yɛ” ni “joo be yɛ,” ni ewoɔ wɔ hewalɛ ni wɔná hejɔɔmɔ ni sa. (Jaj. 3:4; 4:6) Shi kɛ́ okwɛɛɛ jogbaŋŋ lɛ, hiɛtserɛjiemɔ kɛ shwɛmɔ baatsi bo kɛjɛ Yehowa he. Yɛ mɛɛ gbɛ nɔ? Nibii enyɔ ni baanyɛ afee oshara lɛ ji—bɔ ni hiɛtserɛjiemɔ lɛ ji, kɛ bei abɔ ni obaaye.\nHiɛtserɛjiemɔ ni sa kɛ be falɛ ni sa ni akɛjieɔ hiɛtserɛ lɛ haa anáa miishɛɛ\n12. Mɛni he esa akɛ osusu yɛ hiɛtserɛjiemɔ kɛ shwɛmɔ ni obaahala lɛ he?\n12 Klɛŋklɛŋ lɛ, ha wɔsusu bɔ ni hiɛtserɛjiemɔ lɛ ji lɛ he wɔkwɛ. Obaanyɛ oná hiɛtserɛjiemɔ kɛ shwɛmɔ ni sa. Shi hiɛtserɛjiemɔ kɛ shwɛmɔi babaoo ni yɔɔ lɛ woɔ nibii ni Nyɔŋmɔ nyɛɔ, tamɔ yiwalɛ nifeemɔ, mumɔi atsɛmɔ, kɛ bɔlɛnamɔ jeŋba sha he hewalɛ. No hewɔ lɛ, esa akɛ wɔkwɛ jogbaŋŋ yɛ nɔ ni wɔkɛjieɔ wɔhiɛtserɛ lɛ he. Te enáa onɔ hewalɛ ehaa tɛŋŋ? Ani ewoɔ yiwalɛ nifeemɔ, akaŋshii ni mli wa, loo maŋhedɔɔ he hewalɛ? (Abɛi 3:31) Ani ehaa ofiteɔ shika babaoo? Ani ebaanyɛ eto mɛi pampi? (Rom. 14:21) Namɛi nakai hiɛtserɛjiemɔ kɛ shwɛmɔ lɛ baaha okɛshara? (Abɛi 13:20) Ani ewoɔ bo hewalɛ ní ofee nibii gbohii?—Yak. 1:14, 15.\n13, 14. Mɛni he esa akɛ osusu yɛ bei abɔ ni esa akɛ oye kɛjie ohiɛtserɛ lɛ he?\n13 Agbɛnɛ hu, susumɔ bei abɔ ni oyeɔ yɛ hiɛtserɛjiemɔ kɛ shwɛmɔ mli lɛ he okwɛ. Bi ohe akɛ, ‘Ani mifiteɔ be babaoo kɛjieɔ mihiɛtserɛ aahu akɛ be fioo pɛ mináa mihaa mumɔŋ nibii?’ Kɛ́ ofite be babaoo yɛ hiɛtserɛjiemɔ kɛ shwɛmɔ he lɛ, obaana akɛ okɛ odekã lɛ tsuko nii bɔ ni baaha otsui anyɔ omli. Yɛ anɔkwale mli lɛ, mɛi ni kɛ be ni sa jieɔ amɛhiɛtserɛ lɛ náa miishɛɛ waa. Mɛni hewɔ? Akɛni amɛle akɛ amɛtsu “nii ni hi titri lɛ” ahe nii tsutsu hewɔ lɛ, amɛhenilee eyiii amɛ kɛ́ amɛmiijie amɛhiɛtserɛ.—Nyɛkanea Filipibii 1:10, 11.\n14 Ekolɛ kɛ́ oye be babaoo kɛjie ohiɛtserɛ lɛ obaaná miishɛɛ moŋ, shi kɛ́ okɔ gbɛ ni tamɔ nakai lɛ ebaanyɛ etsi bo kɛjɛ Yehowa he. Nyɛmi yoo ko ni atsɛɔ lɛ Kim ni eye afii 20 lɛ ná enɛ mli niiashikpamɔ. Ewie akɛ: “Kulɛ miyaa henaabuamɔi fɛɛ ni afeɔ lɛ shishi. Daa Sohaa, Hɔɔ, kɛ Hɔgbaa lɛ, ekã nɔ. Shi amrɔ nɛɛ mina akɛ, nibii babaoo yɛ ni he hiaa kwraa fe no. Akɛ nɔkwɛmɔnɔ lɛ, ákɛ gbɛgbalɔ lɛ, miteɔ shi leebi ŋmɛji ekpaa kɛyaa shiɛmɔ, no hewɔ lɛ minyɛŋ maya nɔ majie mihiɛtserɛ kɛyashi maŋkɛ ŋmɛlɛ kome loo ŋmɛji enyɔ. Mile akɛ ejeee tɔmɔ akɛ majie mihiɛtserɛ moŋ, shi ebaanyɛ egbala mijwɛŋmɔ kɛjɛ nibii ni he hiaa lɛ anɔ. Esa akɛ mikɛ hiɛtserɛjiemɔ aye gbɛhe ni sa.”\n15. Te fɔlɔi aaafee tɛŋŋ amɛye amɛbua amɛbii koni amɛjie amɛhiɛtserɛ yɛ gbɛ ni sa nɔ lɛ?\n15 Esa akɛ fɔlɔi atsu amɛ diɛŋtsɛ amɛheloonaa, mumɔŋ, kɛ henumɔŋ hiamɔ nii ahe nii, ni amɛfee nakai nɔŋŋ amɛha amɛbii. Nɔ ni fata enɛ he ji hiɛtserɛjiemɔ. Kɛ́ fɔlɔ ji bo lɛ, kaafee onii tamɔ mɔ ni naa hiɛtserɛjiemɔi fɛɛ akɛ ehiii, ní okɛfite mɛi amiishɛɛ. Yɛ nakai beaŋ nɔŋŋ lɛ, kwɛmɔ jogbaŋŋ yɛ hiɛtserɛjiemɔi ni ehiii lɛ ahe. (1 Kor. 5:6) Kɛ́ nyɛtsɔ hiɛ nyɛsusu nii ahe jogbaŋŋ lɛ, nyɛbaanyɛ nyɛna hiɛtserɛjiemɔ kɛ shwɛmɔ ni sa ni baaha nyɛweku lɛ aná miishɛɛ. * Kɛ́ nyɛfee nakai lɛ, nyɛkɛ nyɛbii lɛ fɛɛ baakɔ gbɛ ni baaha nyɛbɛŋkɛ Yehowa kpaakpa.\nBƆ NI WƆKƐ WƆWEKUMƐI SHARAA\n16, 17. Mɛɛ dɔlɛ sane fɔlɔi babaoo kɛkpe, ni te wɔfeɔ tɛŋŋ wɔleɔ akɛ Yehowa nuɔ dɔlɛ ni amɛnuɔ he lɛ shishi lɛ?\n16 Wekukpaa ni kã fɔlɔi kɛ amɛbii ateŋ lɛ mli wa aahu akɛ Yehowa kɛfee suɔmɔ ni eyɔɔ kɛha ewebii lɛ he nɔkwɛmɔnɔ. (Yes. 49:15) No hewɔ lɛ, naagba ko bɛ he akɛ fɔlɔ ko aaaye awerɛho kɛji ebi ko shi Yehowa. Nyɛmi yoo ko ni ashwie ebiyoo yɛ asafo lɛ mli lɛ wie akɛ: “Mifee basaa.” Ekɛfata he akɛ: “Mibi mihe akɛ, ‘Mɛni hewɔ eshi Yehowa?’ Minu he akɛ fɛɛ jɛ mi.”\n17 Yehowa nuɔ bɔ ni edɔɔ bo ehaa lɛ shishi. Beni klɛŋklɛŋ adesa ni ebɔ lɛ, kɛ mɛi hu ni hi shi yɛ gbii ni tsɔ Nu Afua lɛ hiɛ lɛ ateŋ mɛi pii tse atua lɛ, “edɔ lɛ yɛ etsui mli.” (1 Mose 6:5, 6) Kɛ́ mɔ ko kɛ shihilɛ ni tamɔ nakai ekpeko pɛŋ lɛ, ekolɛ ebaawa akɛ eeenu dɔlɛ ni mɛi ni yɔɔ shihilɛ nɛɛ mli lɛ nuɔ he lɛ shishi. Shi fɛɛ sɛɛ lɛ, nilee bɛ mli akɛ obaaha gbɛ gbonyo ni owekunyo ko ni ashwie lɛ lɛ kɔ lɛ atsi bo kɛjɛ Yehowa he. Belɛ, te ooofee tɛŋŋ okpee dɔlɛ ni onuɔ he lɛ naa, beni owekunyo ko eshi Yehowa lɛ?\n18. Kɛ́ mɔ ko shi Yehowa lɛ, mɛni hewɔ esaaa akɛ efɔlɔi nuɔ he akɛ ejɛ amɛ lɛ?\n18 Kaanu he akɛ nɔ ni ba lɛ jɛ bo. Yehowa eha adesai fɛɛ hegbɛ ni amɛhala nɔ ni amɛsumɔɔ, ni mɔ fɛɛ mɔ ni ejɔɔ ehe nɔ, ni abaptisi lɛ yɛ weku lɛ mli lɛ “aaatere lɛ diɛŋtsɛ ejatsu.” (Gal. 6:5) Yehowa baaha eshafeelɔ lɛ abu lɛ diɛŋtsɛ enifeemɔi lɛ ahe akɔntaa—jeee bo. (Ezek. 18:20) Kaashwa mɛi krokomɛi hu. Ná bulɛ oha gbɛjianɔ ni Yehowa eto kɛha tsɔsemɔ lɛ. Tee shi owo Abonsam—jeee tookwɛlɔi ni bɔɔ mɔdɛŋ akɛ amɛbu asafo lɛ he lɛ.—1 Pet. 5:8, 9.\nEjeee tɔmɔ akɛ obaanu he akɛ wɔsɛɛ ko lɛ, osuɔlɔ lɛ baaku esɛɛ kɛba Yehowa ŋɔɔ\n19, 20. (a) Mɛni fɔlɔi ni ashwie amɛbii lɛ baanyɛ afee kɛkpee dɔlɛ ni amɛnuɔ he lɛ naa? (b) Mɛɛ hiɛnɔkamɔ ni sa nakai fɔlɔi lɛ baanyɛ aná?\n19 Shi kɛ́ omli fu Yehowa lɛ, ebaaha otsi ohe kɛjɛ ehe. Yɛ anɔkwale mli lɛ, nɔ ni esa akɛ oha owekunyo ni osumɔɔ lɛ ana ji akɛ, otswa ofai shi akɛ obaasumɔ Yehowa fe oweku lɛ po. No hewɔ lɛ, yaa nɔ ni oha okɛ Yehowa teŋ wekukpaa lɛ mli awa, koni onyɛ okpee shihilɛ lɛ naa. Kaatse ohe yɛ onyɛmimɛi Kristofoi ni yeɔ anɔkwa lɛ ahe. (Abɛi 18:1) Tsɔ sɔlemɔ nɔ oha Yehowa ale bɔ ni onuɔ he ohaa. (Lala 62:8, 9) Kaatao nibii ni obaadamɔ nɔ okɛ owekunyo ni ashwie lɛ lɛ ashara, ekolɛ kɛtsɔ mobail foŋ loo e-mail nɔ. (1 Kor. 5:11) Okɛ ohe awo mumɔŋ nifeemɔi amli vii. (1 Kor. 15:58) Nyɛmi yoo ni atsĩ etã kɛtsɔ hiɛ lɛ wie akɛ, “Mile akɛ esa akɛ mikɛ mihe awo Yehowa sɔɔmɔ lɛ mli waa, ní maha mikɛ lɛ teŋ wekukpaa lɛ mli awa bɔni afee ni kɛ́ mibiyoo lɛ ku esɛɛ kɛba Yehowa ŋɔɔ lɛ manyɛ maye mabua lɛ.”\n20 Biblia lɛ kɛɔ akɛ, suɔmɔ ‘hiɛ kãa nii fɛɛ nɔ.’ (1 Kor. 13:4, 7) Ejeee tɔmɔ akɛ obaanu he akɛ wɔsɛɛ ko lɛ osuɔlɔ lɛ baaku esɛɛ. Daa afi lɛ, mɛi babaoo ni etɔ̃ Yehowa nɔ lɛ tsakeɔ amɛtsui ni amɛkuɔ amɛsɛɛ kɛbaa esafo lɛ mli. Yehowa ebɛɛɛ mɔ ewooo emli. Nɔ ni tamɔɔɔ nakai lɛ, ‘eŋɔfaa mra.’—Lala 86:5.\nKPƐƐ OYIŊ JOGBAŊŊ\n21, 22. Te okɛ hegbɛ ni Yehowa kɛha bo akɛ ohala nɔ ni osumɔɔ lɛ baatsu nii oha tɛŋŋ?\n21 Yehowa eha adesai hegbɛ ni amɛhala nɔ ni amɛsumɔɔ. (Nyɛkanea 5 Mose 30:19, 20.) Shi heyeli nɛɛ kɛ sɔ̃ bafɔɔ wɔnɔ. Esa akɛ Kristofonyo fɛɛ Kristofonyo abi ehe akɛ: ‘Mɛɛ gbɛ nɔ minyiɛ lɛ? Ani miha nitsumɔ, hiɛtserɛjiemɔ kɛ shwɛmɔ, loo bɔ ni mikɛ miwekumɛi sharaa lɛ etsi mi kɛjɛ Yehowa he?’\n22 Suɔmɔ ni Yehowa yɔɔ kɛha ewebii lɛ tsakeee. Nɔ pɛ ni baanyɛ atsi wɔ kɛjɛ Yehowa he ji, ni wɔbaakɔ gbɛ ni ejaaa. (Rom. 8:38, 39) Shi esaaa akɛ wɔhaa ebaa lɛ nakai! Tswaa ofai shi akɛ ohaŋ nɔ ko nɔ ko atsi bo kɛjɛ Yehowa he. Wɔbaasusu shihilɛi ejwɛ krokomɛi ni obaanyɛ ofee nakai yɛ mli lɛ ahe yɛ nikasemɔ ni nyiɛ sɛɛ lɛ mli.\n^ kk. 10 Kɛ́ ootao saji babaoo ni kɔɔ nitsumɔ ni obaasumɔ ni otsu lɛ he lɛ, kwɛmɔ wolo ni ji Questions Young People Ask—Answers That Work, Kpo 2 lɛ yitso 38 lɛ.\n^ kk. 15 Kɛ́ ootao ole enɛ he saji babaoo lɛ, kwɛmɔ November 2011 Awake! lɛ, baafa 17-19 lɛ.\nKɛmaje Mɔ Ko Kɛmaje Mɔ Ko Kaaha nɔ ko Miitsi Bo Kɛmiijɛ Yehowa He